Diari Oficial de la Generalitat Valenciana


Sumari del DOGV 5177, del 16-01-2006 (2005/14229)

RESOLUCIO de 20 de diciembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord d'Intencions entre la Generalitat i l'Associació Comité Español de la Agencia de la ONU para los Refugiados de Palestina (UNRWA), amb l'objecte d'establir les bases de col·laboració per a l'execució de programes de cooperació internacional a favor de les persones refugiades de Palestina i per a la realització d'activitats de sensibilització amb què difondre la labor d'UNRWA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5177

Data del DOGV
:   16-01-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/14816


Data del document
:   20-12-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * drets humans
    * cooperació internacional
    * ajuda social
    * cooperació administrativa
    * ONU
    * qüestió de Palestina

RESOLUCIO de 20 de diciembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord d'Intencions entre la Generalitat i l'Associació Comité Español de la Agencia de la ONU para los Refugiados de Palestina (UNRWA), amb l'objecte d'establir les bases de col·laboració per a l'execució de programes de cooperació internacional a favor de les persones refugiades de Palestina i per a la realització d'activitats de sensibilització amb què difondre la labor d'UNRWA. [2005/14624]  
Subscrit, després de la tramitació prèvia reglamentària, entre la Generalitat Valenciana i l'Associació Comité Español de la Agencia de la ONU para los Refugiados de Palestina (UNRWA), el 23 de setembre de 2005, un Acord d'Intencions amb l'objecte d'establir les bases de col·laboració per a l'execució de programes de cooperació internacional a favor de les persones refugiades de Palestina i per a la realització d'activitats de sensibilització amb què difondre la labor d'UNRWA, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0792/2005, i que figura com a annex d'esta resolució.  
València, 20 de desembre de 2005.. El director general de Relacions amb les Corts i Secretariat del Govern: Antonio V. Peral Villar  
ACORD D'INTENCIONS ENTRE LA GENERALITAT I L'ASSOCIACIÓ COMITÉ ESPAÑOL DE LA AGENCIA DE LA ONU PARA LOS REFUGIADOS DE PALESTINA (UNRWA), AMB L'OBJECTE D'ESTABLIR LES BASES DE COL·LABORACIÓ PER A L'EXECUCIÓ DE PROGRAMES DE COOPERACIÓ INTERNACIONAL A FAVOR DE LES PERSONES REFUGIADES DE PALESTINA I PER A LA REALITZACIÓ D'ACTIVITATS DE SENSIBILITZACIÓ AMB QUÈ DIFONDRE LA LABOR D'UNRWA  
València, 23 de setembre de 2005  
REUNITS  
D'una part, Gema Amor Pérez, consellera de Cooperació i Participació del Consell de la Generalitat, que actua en representació de la Generalitat, per Resolució del president de la Generalitat de delegació d'atribucions de 2 de novembre de 2004..   
I d'una altra, Emilio Menéndez del Valle, president de l'associació Comité Español de la Agencia de la ONU para los Refugiados de Palestina (en avant, ACEU), com a representant legal d'esta entitat, fent ús de les atribucions que li conferix l'article 15 dels seus estatuts i en virtut d'apoderament atorgat en escriptura pública el 12 de juliol de 2005, amb el número 1.490 del seu protocol, davant de la notària de Madrid, Milagros Anastasia Casolà Nuño.  
Els intervinents en la representació que ostenten, reconeixen la capacitat legal suficient per a la subscripció del present acord i, a este efecte,   
EXPOSEN  
I. La solidaritat amb els països més desfavorits és un dels principis bàsics assumits pel Consell de la Generalitat a través del Programa de Cooperació Internacional al Desenvolupament.   
II. L'Agència de l'ONU per als Refugiats de Palestina (en avant, UNRWA) va ser creada per Resolució número 302 (IV) de l'Assemblea General de les nacions Unides, de 8 de desembre de 1949, com a conseqüència del conflicte araboisraelià. Des de llavors ha atés a desenes de milers de refugiats palestins, alhora que posava en marxa programes educatius i d'atenció sanitària a milers de jóvens refugiats. La UNRWA és una agència única dins del sistema de l'ONU, pel seu llarg compromís amb un grup específic de refugiats i la seua contribució al benestar i al desenvolupament humà de quatre generacions de refugiats palestins. Originàriament pensada com una organització temporal, hui la UNRWA és la principal agència proveïdora de servicis bàsics (educació, salut, ajuda humanitària i servicis socials) a més de 3,9 milions de palestins registrats com a refugiats en Orient Pròxim i Mitjà.  
III. L'associació Comité Español de la UNRWA (ACEU) és una entitat civil reconeguda oficialment, sense ànim de lucre, la finalitat de la qual és sensibilitzar la societat espanyola sobre la situació dels més de quatre milions de refugiats de Palestina, així com recaptar fons per a l'execució de projectes d'educació, salut, desenvolupament econòmic i servicis socials a l'Orient Pròxim.   
IV. Ambdues parts són conscients que és necessari unir esforços i establir estratègies que donen resposta a les necessitats i els drets de la població palestina refugiada, per la qual cosa jutgen idònia la firma d'este document, com a forma de col·laboració més adequada per a aconseguir els objectius plantejats.  
En virtut d'allò que s'ha exposat, els intervinents, reconeixen la capacitat i competència suficients per a intervindre en este acte i formalitzen este document d'acord amb les següents   
CLÀUSULES  
Primera. Objecte   
El present acord té com a finalitat establir les bases de col·laboració entre la Generalitat i l'Associació Comité Espanyol de l'Agència de l'ONU per als Refugiats de Palestina (ACEU), per a l'execució de programes de cooperació internacional a favor de la població palestina refugiada i per a la realització de les activitats de sensibilització amb què difondre la labor de l'Agència de l'ONU per als Refugiats de Palestina (UNRWA).  
Segona. Àrees prioritàries d'actuació  
Es consideraran àrees prioritàries de col·laboració les següents:   
. Es prestarà especial interés i dedicació als projectes destinats a cobrir les necessitats bàsiques de la població palestina refugiada, com ara salut, educació i seguretat alimentària, així com aquells enfocats a la reconstrucció de societats destruïdes i al foment de l'autosuficiència de les poblacions afectades pel desplaçament. Les propostes de projectes es faran d'acord amb les necessitats i les prioritats geogràfiques i sectorials del Programa de Cooperació Internacional al Desenvolupament de la Generalitat.  
. Igualment es prioritzarà la protecció dels drets humans, en especial de les dones i la infància, i el respecte al medi ambient com a eixos transversals de cada una de les actuacions a desenvolupar.   
. Finalment, es potenciarà el desenvolupament de campanyes de sensibilització que fomenten el coneixement entre la societat valenciana de la realitat que afecta la població palestina refugiada i les seues necessitats específiques, així com de les causes que motiven els seus moviments a altres llocs.   
Tercera. Compromisos de la Generalitat  
La Generalitat, a través del programa de cooperació internacional al desenvolupament, podrà aportar ajuda econòmica per a la col·laboració específica amb l'ACEU.  
La dita col·laboració es determinarà a través de la subscripció, si és el cas, dels oportuns convenis singularitzats, en què es fixarà l'objecte concret de cada actuació, l'abast de l'aportació econòmica de la Generalitat i el termini de vigència de tals convenis. Tot això quedarà condicionat a la revisió prèvia i, si és el cas, a l'aprovació dels projectes específics que es presenten, així com a l'existència de quantitats disponibles amb este fi en el pressupost en vigor en la data de la subscripció dels convenis i a la normativa general aplicable en matèria de subvencions.  
Quarta. Compromisos de l'associació Comité Español de la UNRWA  
Les actuacions o projectes que s'executen a partir del present acord es plasmaran en convenis singularitzats que se subscriuran entre la Generalitat i l'ACEU.  
La presentació a la Generalitat de projectes determinats per part de l'ACEU haurà de realitzar-se en el primer trimestre de cada any, llevat que existisquen circumstàncies d'emergència que requerisquen la inclusió d'altres projectes fora d'eixa data.  
L'ACEU assumirà la direcció tècnica de les activitats dels convenis específics que si és el cas se subscriguen, i aportaran la infraestructura dels seus mitjans personals i materials, i realitzarà el seguiment i avaluació final dels projectes, i les quantitats rebudes i els objectius aconseguits es justificaran en la forma que es determine en els corresponents convenis.  
La UNRWA, entitat executora en el terreny de les dites activitats, liderarà la seua execució directa podent sol·licitar la col·laboració d'altres entitats i organitzacions.   
Quinta. Vigència   
Este acord serà vàlid des del moment de la seua firma, i tindrà una duració indefinida. Qualsevol de les parts podrà proposar la seua resolució, i ho comunicarà a l'altra amb tres mesos d'antelació. En qualsevol cas esta resolució no afectarà les actuacions en curs que continuaran fins a la seua finalització.   
I en prova de conformitat amb el contingut d'este acord, i perquè així conste, el firmen en triple versió en el lloc i data al principi indicats.   
La consellera de Cooperació i Participació  
(Per Resolució del president de la Generalitat, de 2 de novembre de 2004)  
Gema Amor Pérez   
El president de l'associació Comité Espanyol de la UNRWA  
Emilio Menéndez del Valle